Komisijos direktyva 96/55/EB
1996 m. rugsėjo 4 d.
antrą kartą derinanti su technikos pažanga Tarybos direktyvos 76/769/EEB dėl valstybių narių įstatymų ir kitų teisės aktų, susijusių su tam tikrų pavojingų medžiagų ir preparatų pardavimo ir naudojimo apribojimais, suderinimo I priedą (chlorintieji tirpikliai)
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1976 m. liepos 27 d. Tarybos direktyvą 76/769/EEB dėl valstybių narių įstatymų ir kitų teisės aktų, susijusių su tam tikrų pavojingų medžiagų ir preparatų pardavimo ir naudojimo apribojimais, suderinimo [1] su paskutiniais pakeitimais, padarytais Direktyva 94/60/EB [2], ypač į jos 2a straipsnį, priimtą Tarybos direktyva 89/678/EEB [3],
kadangi kai kurie chlorintieji tirpikliai kelia pavojų sveikatai ir (arba) aplinkai ir neturėtų būti naudojami medžiagose ir preparatuose, skirtuose parduoti plačiajai visuomenei;
kadangi Europos Parlamento ir Tarybos direktyva 94/60/EB, keturioliktą kartą iš dalies keičianti Direktyvą 76/769/EEB, nurodė, kad aštuoni chlorintieji tirpikliai negali būti naudojami medžiagose ir preparatuose, pateikiamuose į rinką parduoti plačiajai visuomenei;
kadangi vėliau paaiškėjo, kad šie chlorintieji tirpikliai taip pat galėtų kelti pavojų sveikatai ir (arba) aplinkai, jei jie naudojami vietoj dabar naudojamų tirpiklių, kai jie naudojami difuziniu būdu, pvz., paviršiams ar audiniams valyti;
kadangi reikėtų uždrausti minėtų aštuonių chlorintųjų tirpiklių naudojimą ir medžiagose bei preparatuose, kurie pateikiami į rinką tokiam difuziniam naudojimui;
kadangi šia direktyva nustatant chlorintųjų tirpiklių naudojimo apribojimus atsižvelgiama į turimas žinias apie saugesnius pakaitalus ir jų technologiją;
kadangi ši direktyva remiasi preliminaria chlorintųjų tirpiklių keliamo pavojaus ir apribojimų privalumų bei trūkumų analize, kadangi bendras chloroformo pavojaus žmogui ir aplinkai įvertinimas yra atliekamas remiantis Tarybos reglamentu (EEB) Nr. 793/93 [4] ir Komisijos reglamentu (EB) Nr. 1488/94 [5];
kadangi ši direktyva neturi įtakos Bendrijos teisės aktams, nustatantiems būtinuosius darbuotojų apsaugos reikalavimus, nurodytus Tarybos direktyvoje 89/391/EEB [6] ir atskirose ja pagrįstose direktyvose, ypač Tarybos direktyvoje 90/394/EEB [7];
kadangi šioje direktyvoje numatytos priemonės atitinka Direktyvų dėl techninių kliūčių panaikinimo pavojingų medžiagų ir preparatų prekybos srityje derinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 76/769/EEB I priedas derinamas su technikos pažanga kaip nurodyta šios direktyvos priede.
2 straipsnis
Valstybės narės priima ir paskelbia nuostatas, kurios, įsigaliojusios iki 1997 m. gruodžio 31 d., įgyvendina šią direktyvą, ir nedelsdamos apie tai praneša Komisijai. Šias nuostatas jos taiko nuo 1998 m. birželio 30 d.
Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3 straipsnis
Ši direktyva skirta valstybėms narėms.
Priimta Briuselyje, 1996 m. rugsėjo 4 d.